bollandister
Bollandisterne er en gruppe af belgiske jesuitter fra Antwerpen, der siden 1600-tallet har udgivet det hagiografiske storværk Acta Sanctorum, som offentliggør kilderne til katolske helgeners liv og virke.
I perioden 1643-1940 udkom 68 tykke foliobind, og værket kompletteres løbende i skriftrækkerne Analecta Bollandiana og Subsidia hagiographica. Bollandisterne har sammen med maurinerne haft betydning for udviklingen af den filologisk-kritiske metode.